Nielsen toetub omaenda läbi viidud uuringule, millest selgus, et 99 protsendil juhtudest kasutavad inimesed ühte ja sama otsingustrateegiat, mis on kaugel kiiduväärsest. Põhiliselt näeb see strateegia välja nii - uuritavale antakse mingi puuduliku informatsiooniga ülesanne, mille peale ta sisestab oma päringumärksõna esimesse otsingukeskkonda meenutavasse lahtrisse ja vajutab "Enter".  Otsija ei pööra tähelepanu, kust ja mis päritolu informatsiooniga on tegemist. Ta rahuldub pakutuga. Ta ei tea, kas see pärineb kohalikust arvutist, internetist või mõnest selle filtreeritud alamosast. Praktiliselt mitte keegi ei kasuta laiendatud, otsingudetaile kontrollida võimaldavaid päringuid, mida pakuvad kõik suured otsingumootorid.